A Saul fiát díjazta a Svéd Filmintézet
A holokausztdráma az első magyar film, amelyet valaha kitüntettek a svéd nemzeti filmdíjak átadóján.
Több, mint másfél évvel a Saul fia cannes-i világpremierje után még mindig világszerte méltatják Nemes Jeles László nagy sikerré vált, többszörös díjnyertes első mozifilmjét.

A Golden Globe- és Oscar-díjas magyar alkotásnak ezúttal a legjobb külföldi film díját ítélte oda a Svéd Filmintézet.Stockholmban, a Cirkus arénában kedd este adták át a nagy presztízsű svéd nemzeti filmdíjakat. A szakemberekből álló zsűri évről évre 19 kategóriában díjazza az előző évben a svéd mozikban bemutatott filmeket az 1964-ben alapított Guldbaggen-díjakkal.

Az idegen nyelvű alkotások kategóriájában a Saul fia mellett a német Maren Ade Toni Erdmann és a török-francia Deniz Gamze Ergüven Mustang című filmjét jelölték a díjra. Ezt a svéd filmdíjat korábban olyan alkotók is megkapták, mint a Dardenne-fivérek, Michael Haneke, Asghar Farhadi, Ang Lee, Pedro Almodóvar, Lars von Trier és Woody Allen.

A hétvégén a tekintélyes brit Kritikusok Köre (The Critics’ Circle) az Év rendezője díjjal tüntette ki Nemes Jeles Lászlót Londonban.

A Brit Film- és Televíziós Művészeti Akadémia (BAFTA) az idegen nyelvű filmek kategóriájában jelölte díjra a Saul fiát. A világszerte nagy figyelemmel kísért BAFTA díjkiosztó gálát február 12-én tartják a londoni Royal Albert Hallban, amelyen Nemes Jeles László rendező, valamint a film két producere, Sipos Gábor és Rajna Gábor is részt vesz.

Forrás: MTI
Kultúra